Gabriela Ruse s-a calificat pe tabloul principal al turneului de la Antalya
Jucătoarea română de tenis Gabriela Ruse a reuşit să acceadă, luni, pe tabloul principal de simplu al turneului WTA 125 de la Antalya (Turcia), dotat cu premii totale de 115.000 de dolari, după ce a învins-o în ultima rundă a calificărilor pe turcoaica Berfu Cengiz, cu 6-0, 7-5.
Ruse (26 ani, 170 WTA) s-a impus după o oră şi 26 de minute.
Gabriela Ruse, principala favorită a calificărilor, trecuse duminică, în primul tur preliminar, de compatrioata Andreea Mitu, cu 6-2, 5-7, 6-3.
Ruse, care a obţinut a treia sa victorie în tot atâtea dueluri cu Cengiz (24 ani, 327 WTA), şi-a asigurat un cec de 1.250 de dolari şi 7 puncte WTA.
Tot luni, Miriam Bulgaru (25 ani, 188 WTA) a fost învinsă de spaniola Leyre Romero Gormaz (21 ani, 276 WTA), cu 6-4, 6-7 (1/7), 6-3, după trei ore şi 14 minute de joc.
Bulgaru s-a ales cu un ce de 800 de dolari şi 4 puncte WTA.
Irina Begu (33 ani, 126 WTA), care nu a mai jucat de la US Open, îşi va face astfel revenirea în circuitul profesionist feminin, ea fiind a patra favorită a turneului. Adversara sa din primul tur va fi austriaca Sinja Kraus.
Pe tabloul de dublu sunt prezent Gabriela Ruse şi Andreea Mitu, care vor face pereche cu Chloe Paquet (Franţa), respectiv Veronika Erjavec (Slovenia).